b'\n_START_ARTICLE_\nBa\xc5\xa1ka plo\xc5\xa1\xc4\x8da\n_START_PARAGRAPH_\nBa\xc5\xa1ka plo\xc5\xa1\xc4\x8da (hrva\xc5\xa1ko ba\xc5\xa1\xc4\x87anska plo\xc4\x8da) je kamnita plo\xc5\xa1\xc4\x8da, eden prvih spomenikov hrva\xc5\xa1kega jezika, z vklesanim napisom v hrva\xc5\xa1\xc4\x8dini ter s pismenkami glagolice. Datira se pribli\xc5\xbeno v leto 1100. Izvira iz cerkve svete Lucije v Jurandvoru blizu Ba\xc5\xa1ke na otoku Krku. En odlomek plo\xc5\xa1\xc4\x8de so na\xc5\xa1li v 19. stoletju, \xc5\xa1e dva pa leta 1957.\n_START_SECTION_\nPomen\n_START_PARAGRAPH_\nBa\xc5\xa1ka plo\xc5\xa1\xc4\x8da je bila izvorno levi plutej, del oltarne ograde, ali pregrada cerkvenega septuma oziroma zastor, ki je delil redovni\xc5\xa1ki kor od prostora za ljudstvo. S svojo obliko, velikostjo in ornamentom trte, ki se razteza po robu plo\xc5\xa1\xc4\x8de, odgovarja tipi\xc4\x8dnim plutejam predromanske in romanske dobe na hrva\xc5\xa1ki obali. Te\xc5\xbeka je okoli 800 kilogramov, visoka 99,5 centimetrov, \xc5\xa1iroka 199 cm, debela 7,5 - 9 cm in izklesana iz belega apnenca._NEWLINE_Datira se v leto 1100, predstavlja pa pomemben vir za zgodovino Hrva\xc5\xa1ke in hrva\xc5\xa1kega jezika ter razvoj hrva\xc5\xa1ke glagolice. Pri\xc4\x8da o suverenosti hrva\xc5\xa1kega kralja Demetrija Zvonimirja (vladal od 1076 - 1089) kot donatorja zemlji\xc5\xa1ke posesti na Krku. Poleg jezikovnega in knji\xc5\xbeevnega ima plo\xc5\xa1\xc4\x8da tudi zgodovinski pomen zaradi prve omembe vladarjevega imena v narodnem jeziku - kralj Zvonimir._NEWLINE_Ba\xc5\xa1ko plo\xc5\xa1\xc4\x8do je leta 1851 v Jurandvoru vgrajeno v pod cerkve odkril \xc5\xbeupnik Petar Dor\xc4\x8di\xc4\x87, ki je opozoril Ivana Kukuljevi\xc4\x87a Sakcinskega, ta pa jo je predstavil znanosti. Leta 1865 jo je delno prebral kr\xc5\xa1ki kanonik Ivan Crn\xc4\x8di\xc4\x87, popolnoma pa jo je leta 1875 razvozlal Franjo Ra\xc4\x8dki. Glede na to, da je plo\xc5\xa1\xc4\x8da na nekaterih mestih po\xc5\xa1kodovana, obstajajo razli\xc4\x8dne rekonstrukcije besedila. Najbolj poznana raziskovalca ba\xc5\xa1ke plo\xc5\xa1\xc4\x8de sta Branko Fu\xc4\x8di\xc4\x87 in Eduard Hercigonja. Stjepan Iv\xc5\xa1i\xc4\x87 jo je poimenoval dragi kamen hrva\xc5\xa1kega jezika (dragi kamen hrvatskog jezika)._NEWLINE_Od leta 1934 je razstavljena v gliptoteki Hrva\xc5\xa1ke akademije znanosti in umetnosti v Zagrebu, v cerkvi svete Lucije pa se nahaja njen posnetek.\n_START_SECTION_\nDatiranje\n_START_PARAGRAPH_\nV sami ba\xc5\xa1ki plo\xc5\xa1\xc4\x8di je navedeno, da je Demetrij Zvonimir v preteklost (\xc2\xbbv dni svoje\xc2\xab) daroval zemlji\xc5\xa1\xc4\x8de. Cerkev je zidana za \xc4\x8dasa opata Dobrovita, ki je \xc5\xbeivel za \xc4\x8dasa kneza Kosmata, le-ta je vladal Krajini, kar je verjetno v povezavi z obdobjem pred bene\xc5\xa1ko nadvlado otoka Krka okoli leta 1116 ali kr\xc5\xa1kih knezov Frankopanov, bene\xc5\xa1kih vazalov, ki so zavladali med letoma 1118 in 1139. Dobrovit je verjetno postavil pluteje. Obstajali sta dve plo\xc5\xa1\xc4\x8di, a so od druge najdeni samo deli._NEWLINE_Vzem\xc5\xa1i v obzir romanski zna\xc4\x8daj plo\xc5\xa1\xc4\x8de, smrt kralja Zvonimirja leta 1089 in vladavino nad Krkom je mo\xc5\xbeno ba\xc5\xa1ko plo\xc5\xa1\xc4\x8do datirati v za\xc4\x8detek 12. stoletja oziroma v leto 1100.\n_START_SECTION_\nJezik\n_START_PARAGRAPH_\nPlo\xc5\xa1\xc4\x8da dokumentira \xc5\xbeivi hrva\xc5\xa1ki jezik s primesmi knji\xc5\xbenega cerkvenoslovanskega jezika. \xc4\x8cakavsko nare\xc4\x8dje in staroslovanski jezik se me\xc5\xa1ata tako v slovnici kot tudi v besedi\xc5\xa1\xc4\x8du._NEWLINE_Pisana je v prehodnem tipu glagolice, iz zaobljene na oglato, v knji\xc5\xbeevno stilizirani \xc4\x8dakav\xc5\xa1\xc4\x8dini s splo\xc5\xa1nimi slovanskojezikovnimi elementi. Hkrati z glagoli\xc5\xa1kimi pismenkami se pojavljajo tudi nekatere iz latinice in cirilice (I, M, N, O, T, V), podoben slu\xc4\x8daj pa je sicer tudi pri drugih hrva\xc5\xa1kih spomenikih pisanih v glagolici iz 11. in 12. stoletja. Zanimivo je, da se besedilo za\xc4\x8dne s \xc4\x8drko A in kon\xc4\x8da s \xc4\x8drko O, kot alfa in omega, gr\xc5\xa1ko za za\xc4\x8detek in konec.'